b'\n_START_ARTICLE_\nBrezdomstvo\n_START_PARAGRAPH_\nBrezdomstvo je stanje osebe, ki nima stalnega bivali\xc5\xa1\xc4\x8da, kot je hi\xc5\xa1a ali stanovanje. Ljudje, ki so brez strehe nad glavo, si najbolj pogosto ne morejo pridobiti in vzdr\xc5\xbeevati rednega, varnega in primernega stanovanja. Pravna opredelitev brezdomcev se razlikuje od dr\xc5\xbeave do dr\xc5\xbeave in celo med razli\xc4\x8dnimi pravnimi sistemi v isti dr\xc5\xbeavi ali regiji. Izraz brezdomec lahko vklju\xc4\x8duje tudi ljudi, ki pre\xc5\xbeivijo no\xc4\x8d v zaveti\xc5\xa1\xc4\x8du za brezdomce, dolgotrajno bivajo v motelu, vozilu, divjih naseljih, kartonskih \xc5\xa1katlah, \xc5\xa1otoru, ponjavah, barakarskem naselju narejenim iz zavr\xc5\xbeenih gradbenih materialov in ostalih ad hoc stanovanjskih situacijah. Po navedbah britanskega brezdomnega dobrodelnega sklada Crisis, dom ni samo fizi\xc4\x8dni prostor. Zagotavlja tudi korenine, identiteto, varnost, ob\xc4\x8dutek pripadnosti in kraj \xc4\x8dustvene blaginje. Ameri\xc5\xa1ke vladne \xc5\xa1tudije za brezdomce \xc5\xa1tejejo tudi ljudi, ki spijo na javnih ali zasebnih prostorih, ki niso namenjeni za uporabo kot redna namestitev za spanje ljudi. Obstajajo \xc5\xa1tevilne organizacije, ki nudijo pomo\xc4\x8d za brezdomce._NEWLINE_Leta 2005 je bilo na svetu pribli\xc5\xbeno 100 milijonov ljudi (1 od 65) brezdomnih (ocenjena vrednost). Skoraj 1 milijardo ljudi \xc5\xbeivi v divjih naseljih, za\xc4\x8dasnih prebivali\xc5\xa1\xc4\x8dih ali pa so begunci, vsi brez zadostnega zato\xc4\x8di\xc5\xa1\xc4\x8da. V zahodnih dr\xc5\xbeavah je ve\xc4\x8dina brezdomcev mo\xc5\xa1kega spola (75\xe2\x80\x9380%), ve\xc4\x8dino tega \xc5\xa1tevila pa predstavljajo samski mo\xc5\xa1ki._NEWLINE_Veliko dr\xc5\xbeav omogo\xc4\x8da ve\xc4\x8d razli\xc4\x8dnih oblik pomo\xc4\x8di brezdomnim ljudem. Te oblike pomo\xc4\x8di najve\xc4\x8dkrat predstavljajo zagotovitev hrane, preno\xc4\x8di\xc5\xa1\xc4\x8da (postelje) in obla\xc4\x8dil. Organizirajo in vodijo jih lokalne skupnosti (najve\xc4\x8dkrat s pomo\xc4\x8djo prostovoljcev) ali pa na nivoju dr\xc5\xbeave v obliki dr\xc5\xbeavnega zavoda ali agencije. Programi pomo\xc4\x8di so lahko podprti s strani vlade, dobrodelnih ustanov, cerkev ali posameznih darovalcev. Veliko mest ima tudi t.i. uli\xc4\x8dne \xc4\x8dasopise, v katerih objavljajo oglase za delo, ki so namenjeni za zagotovitev sezonskega dela ali za\xc4\x8dasne zaposlitve brezdomcev. Nekateri brezdomci imajo kak\xc5\xa1no vrsto zaposlitve, ostali pa morajo najti neko drugo metodo za pre\xc5\xbeivetje. Bera\xc4\x8denje ali prosja\xc4\x8denje je najpogosteje, toda ta oblika pridobivanja denarja postaja vedno bolj nelegalna v ve\xc4\x8dini mest. Brezdomci imajo lahko tudi dodatne probleme, kot npr. fizi\xc4\x8dne ali psihi\xc4\x8dne te\xc5\xbeave ali odvisnost od prepovedanih substanc, kar precej ote\xc5\xbeuje re\xc5\xa1evanje problema brezdomcev.'